Koncept přichoda wohnjoweje wobory šefa statneje kenclije přeswědčił
Chrósćicy (JK/SN). W gratowni Chróšćanskeje wohnjoweje wobory hašenskej jězdźidle tak wusko stejitej, zo so lědma łopješko mjez njej hodźi. Mała pódlanska rumnosć, w kotrejž móhli so kameradojo snano raz po zasadźenju abo zwučowanju posydnyć, skići jeno dźesaćom z nich městno za sedźenje. Wo sanitarnych připrawach so ani rěčeć njehodźi. Tohodla je nuznje trjeba twarić nowu gratownju ze wšěm, štož načasnej woborje wotpowěduje. Kak sej kameradojo přichod swojeje wohnjoweje wobory předstaja, zestajichu woni do koncepta přichoda. Najwažniši dypk w nim je nowa gratownja. Zo bychu jeje trěbnosć a nuznosć wobkrućili, přeprosychu sej minjeny pjatk šefa sakskeje statneje kenclije Olivera Schenka. Jeho přewodźeše zapósłanc krajneho sejma Alojs Mikławšk.
ces_Latn szl_Latn